Milorade, to se ne zaboravlja! Poruka je na transparentu kojeg je skupina mladića razvukla ispred kafića u Uzdolju u kojem su prije dva tjedna huligani pretukli goste srpske nacionalnosti u trenutku kad su gledali utakmicu Crvene zvezde.

Fotografija tog događaja kruži ovih dana društvenim mrežama, a pretpostavlja se kako je riječ o Bad Blue Boysima koji su išli u Split na derbi s Hajdukom.

Uz taj imali su još dva transparenta s natpisima: 'BORIČEVAC – 11 staraca, 44 žene i djece, BOSANSKO GRAHOVO – 62 žrtve, BROTNJA – 37 žrtava, ŽUPA DRVAR – potpuno pobijena, KRNJEUŠA – 200 žrtava, KULEN VAKUF – 900 žrtava' i 'Pijetet sa žrtvama uvijek je u nama; ubojstva djece, žena i starijih bez imalo srama'.

Marica Kosor glasnogovornica PU Šibensko-kninske nam je nakon objave informacije o transparentima BBB-a ispred kafića Petko u Uzdolju rekla kako šibenskoj policiji nije prijavljen niti jedan novi incident odnosno kažnjivo djelo. - Nakon događanja u Uzdolju policijske patrole su češće na tom području, no nije istina da čuvamo objekt - rekla nam je Marica Kosor glasnogovornica PU Šibensko-kninske i dodala kako nakon prošlotjednih uhićenja četiri pripadnika Torcide osumnjičenih za napad na građane srpske nacionalnosti, goste kafića u Uzdolju nije bilo novih uhićenja.